
strokovni delavec 1:

ALPINIST VADITELJ
Usposabljanje za alpiniste ima v Sloveniji že skoraj osemdesetletno tradicijo, saj so bili prvi tečaji za alpiniste organizirani takoj po ustanovitvi Turistovskega kluba Skala (1921). Alpinistično dejavnost je po drugi svetovni vojni prevzela Planinska zveza Slovenije. Alpinisti so usposobljeni za različne oblike gibanja v gorah (hoja, plezanje v kopnih, snežnih in lednih razmerah, smučanje), za vodenje navez in izvajanje različnih oblik planinske in alpinistične dejavnosti (ture, alpinistični in plezalni vzponi, turni smuki, tabori, odprave v tuje gore ...).

Alpinisti so široko usposobljeni strokovni delavci v športu na področju planinstva in alpinizma, saj se njihovo osnovno strokovno delo – varnejše plezanje in vodenje navez – ves čas prepleta z organizacijskim društvenim delom. Glede na številčnost in razširjenost delovanja imajo pomembno vlogo pri hitremu prenašanju znanja, izkušenj in novosti v prakso. Usposabljanje alpinistov je pedagoški in andragoški proces, ki se začne v planinskem društvu, nadaljuje na usposabljanju v alpinističnem odseku planinskega društva ali plezalnega kluba in traja ves čas aktivnega obiskovanja gora. Iz vrst alpinistov pridobivajo svoje člane tudi Gorska reševalna služba Slovenije, Policija in Slovenska vojska.

I. SPLOŠNI PODATKI O PROGRAMU

1. Ime programa

Program usposabljanja se imenuje alpinist vaditelj, proces usposabljanja pa alpinistična šola.

2. Temeljni cilj programa

Program usposabljanja alpinist je osnovni program usposabljanja za varnejše izvajanje alpinistične dejavnosti, namenjen varnemu in uspešnemu delovanju alpinista – športnika. Alpinist se usposablja za gibanje v gorah, za hojo in plezanje po planinskih poteh, predvsem pa za plezanje v stenah in turno smučanje izven urejenih smučišč. Za vse naštete oblike je potrebno posebno tehnično znanje. Alpinist vaditelj se usposablja za vodenje naveze z enakovrednimi soplezalci, poleg tega pa tudi za vodenje naveze z manj usposobljenimi – s tečajniki alpinistične šole in pripravniki za alpiniste. Program usposabljanja se izvaja v več delih, obvezni deli usposabljanja pa so alpinistična šola in pripravništvo, ki se izvaja pod nadzorom.

Licenčno usposabljanje obsega dodatno in nadaljevalno usposabljanje. Dodatno usposabljanje je namenjeno obnavljanju obstoječega znanja in njegovi nadgradnji (ledeniški tečaj, tečaj turnega smučanja, tečaj za vodnika Planinske zveze Slovenije ...), nadaljevalno usposabljanje pa je namenjeno pridobivanju višje stopnje usposobljenosti (programi usposabljanja alpinistični inštruktor, gorski reševalec ...).

Del dejavnosti alpinistov vaditeljev – vodenje navez pripravnikov in tečajnikov, je pedagoški in andragoški proces oziroma prenašanje znanja, veščin in izkušenj s področja gibanja in varnosti v gorah, enakovredno pa je v ta proces vključeno znanje, ki odpira in vzpodbuja poglobljen odnos do gora in odnos do sočloveka v gorah.

Alpinisti vaditelji v planinski organizaciji poleg osnovne dejavnosti s svojim delom uresničujejo tudi širša programska načela Planinske zveze Slovenije, kamor v prvi vrsti uvrščamo naravovarstveno delovanje.

Področje delovanja alpinistov v Planinski zvezi Slovenije ureja Pravilnik Komisije za alpinizem Planinske zveze Slovenije, ki ga je na 10. seji, 15. 6. 1996, sprejel upravni odbor Planinske zveze Slovenije.

3. Trajanje usposabljanja

Program usposabljanja obsega 61 ur teorije, 163 ur praktičnega dela in 80 ur izpitnih obveznosti, skupaj 304 ure. Izpitne obveznosti obsegajo: pisni, ustni in praktični izpit v okviru matičnega alpinističnega odseka, pripravništvo in pisni, ustni in praktični izpit pred izpitno komisijo Planinske zveze Slovenije.

Preglednica 1: Trajanje usposabljanja.
	
	Teoretično (h)
	Praktično (h)
	Skupaj (h)

	alpinist (športnik)
	37
	100
	137

	alpinist vaditelj
	24
	56
	80

	izpitne obveznosti - alpinist vaditelj
	4
	8
	12

	Skupaj alpinist vaditelj:
	28
	64
	92

	Skupaj:
	(65)
	(164)
	(229)


4. Povezanost z drugimi programi (skupni predmeti z drugimi programi usposabljanja, mesto programov v petstopenjski lestvici usposabljanja in izobraževanja, …)

Program usposabljanja alpinist je osnovni program usposabljanja na področju alpinizma, alpinist vaditelj pa njegova nadgradnja. To znanje je nujno in obvezno za pridobitev višje ravni usposobljenosti – za alpinistične inštruktorje, gorske reševalce in gorske vodnike.

Program usposabljanja je usklajen s programom usposabljanja vodnik Planinske zveze Slovenije A kategorije (lahke kopne ture) in ima skupne predmete z vsemi programi usposabljanj za vodnike Planinske zveze Slovenije. Vodnik Planinske zveze Slovenije je med usposabljanjem za alpinista oproščen naslednjih tem: prehrana v gorah, prva pomoč, sporazumevanje in radijske zveze, geologija in poznavanje gorstev, poznavanje in varstvo gorske narave, orientacija in navigacija in vremenoslovje. Program usposabljanja je v celoti usklajen s programi licenčnega usposabljanja.

Program vsebuje vse vsebine, ki jih predvideva Predmetnik splošnega dela usposabljanja strokovnih delavcev za pridobitev naziva strokovni delavec 1, ki ga je sprejel Inštitut za šport Fakultete za šport Univerze v Ljubljani.

Preglednica 2: Mesto programa v petstopenjski lestvici.
	strokovni delavec 1.
	strokovni delavec 2.
	strokovni delavec 3.
	strokovni delavec 4.
	strokovni delavec 5.

	40 do 120 ur
	minimalno

130 ur
	minimalno

300 ur
	minimalno

600 ur
	minimalno

2400 ur

	alpinist 92 (229*)
	
	
	
	


*Po skupnem številu ur bi program sicer sodil višje v lestvici, vendar je pretežno število ur namenjeno osnovnemu usposabljanju za alpinista (športnika).
5. Način vključevanja programa v mednarodno sodelovanje

Mednarodna zveza planinskih organizacij (UIAA), ki sprejema minimalne skupne standarde posameznih oblik usposabljanja na področju planinstva in alpinizma, je sprejela standarde usposabljanj z naslovom Model training standards for voluntary leaders and instructors. Program usposabljanja alpinist vaditelj deloma ustreza standardu usposabljanj za plezanje z naslovom Rock climbing standard (členi 5.1 do 5. 14). Planinska zveza Slovenije se pripravlja na postopek za potrditev programa pri Gorniški komisiji Mednarodne zveze planinskih organizacij.

Gorniška komisija Mednarodne zveze planinskih organizacij je leta 2000 potrdila programe usposabljanj za vodnike Planinske zveze Slovenije kategorije A, B in D. Glede na to, da se alpinisti lahko vključijo v program usposabljanja za vodnike PZS za kategorije A, B in D, lahko po končanem usposabljanju in pripravništvu pridobijo mednarodno UIAA licenco vodnika za vodenje planinskih tur po gorah.

6. Sestavljavci programa in izvajalci programa (katera organizacija)

Program usposabljanja so pripravili Tone Golnar, Bojan Pollak in Matjaž Šerkezi v okviru Podkomisije za vzgojo in izobraževanje Komisije za alpinizem Planinske zveze Slovenije. S pripombami in predlogi je v okviru recenzije programa sodeloval tudi Borut Peršolja. Program je na 20. seji, ki je bila 18. marca 2002 potrdila Komisija za alpinizem Planinske zveze Slovenije, soglasje k programu pa je izdala Komisija za vzgojo in izobraževanje Planinske zveze Slovenije na 2. seji, 13. novembra 2003.

Izvajalec programa usposabljanja alpinist vaditelj je Komisija za alpinizem Planinske zveze Slovenije.

7. Kadrovske zahteve za izvedbo programa in predvideni nosilci

Posamezne teme lahko predavajo le ustrezno usposobljeni strokovni delavci v športu na področju planinstva in alpinizma, ki izpolnjujejo pogoje iz preglednice potrebnih kvalifikacij za predavatelje – inštruktorje posameznih tem. Preglednico predpiše pristojen organ Planinske zveze Slovenije v sodelovanju z Inštitutom za šport Fakultete za šport Univerze v Ljubljani.

8. Predviden obseg vpisa

Za usposabljanje po programu Alpinistične šole je vsako leto predvidenih 300 udeležencev, od katerih jih 50 usposabljanje tudi zaključi.

II. PREDMETNIK

1. Število predmetov: razdeljeni na teoretične in praktične; obseg ur teh predmetov

Preglednica 3: Predmetnik programa.

	Zap. št.
	Naziv predmeta oz. teme
	Teoretično (h)
	Praktično (h)

	1.
	Kulturne, sociološke in pravne osnove alpinizma
	7
	1

	1.1.
	Zgodovina planinstva in alpinizma doma in v svetu
	2
	

	1.2.
	Organizacija planinstva in alpinizma
	1
	

	1.3.
	Moralna in pravna odgovornost
	1
	

	1.4.
	Gora in umetnost
	1
	1

	1.5.
	Pomen in vsebina planinstva in alpinizma
	2
	

	2.
	Bio-psiho-socialne osnove alpinizma
	8
	2

	2.1.
	Vpliv gora na človeka (anatomija, fiziologija in aklimatizacija)
	2
	

	2.2.
	Trening
	3
	1

	2.3.
	Prehrana v gorah
	2
	

	2.4.
	Psihologija osebnosti
	1
	1

	3.
	Prva pomoč in reševanje
	7
	13

	3.1.
	Prva pomoč
	4
	4

	3.2.
	Sporazumevanje in radijske zveze
	1
	1

	3.3.
	Reševanje - improvizacija
	2
	8

	4.
	Gorsko okolje
	5
	2

	4.1.
	Geologija in poznavanje gorstev
	2
	1

	4.2.
	Poznavanje in varstvo gorske narave
	3
	1

	5.
	Razvedanje
	4
	6

	5.1.
	Planinsko in alpinistično izrazje, opis poti in smeri
	2
	2

	5.2.
	Orientacija in navigacija
	2
	4

	6.
	Priprava na turo
	4
	12

	6.1.
	Elementi metodike dela
	2
	4

	6.2.
	Načrtovanje, izvedba, analiza 
	2
	8

	7.
	Varnost v gorah
	8
	4

	7.1.
	Vremenoslovje
	2
	2

	7.2.
	Nevarnosti v gorah
	6
	2

	8.
	Bivanje in gibanje v naravi
	16
	114

	8.1.
	Osebna in tehnična oprema
	2
	

	8.2.
	Gibanje naveze 
	
	

	8.2.1.
	Gibanje v kopnem
	4
	30

	8.2.2.
	Gibanje v snegu
	2
	20

	8.2.3.
	Gibanje v ledu
	2
	20

	8.2.4.
	Turno in alpinistično smučanje 
	2
	18

	8.2.5.
	Športno plezanje 
	2
	10

	8.3.
	Bivakiranje in taborjenje
	2
	16

	9.
	Druge vsebine – aktivnosti v naravi
	2
	2

	9.1.
	Fotografiranje v gorski naravi
	2
	2

	
	
	61
	156

	
	
	217

	
	Izpitne obveznosti:
	12

	
	Skupaj:
	229


Učni načrt:

1. Kulturne, sociološke in pravne osnove alpinizma.

1.1. Zgodovina planinstva in alpinizma doma in v svetu.

Cilji: 
Spoznavanje dolgoletne planinske in alpinistične tradicije, s spoznavanjem slovenske planinske zgodovine, spoznavanje dela splošne zgodovine našega naroda.

Snov:
Družbene, zgodovinske in naravne osnove ter pogoji za razvoj planinstva in alpinizma v svetu in doma s posebnim poudarkom na značilnostih Slovenije v preteklosti in sedaj. Zgodovina planinstva in alpinizma - klasičnega, športnega plezanja, turnega smučanja, alpinističnega smučanja - po svetu in doma. Stanje v svetu in doma. Zgodovina vodništva doma in v svetu, tudi poklicnega.

1.2. Organizacija planinstva in alpinizma.

Cilji: 
Predstavitev planinske organizacije in njene vloge, predstavitev organiziranosti vodništva pri nas in svetu. Predstavitev alpinističnih organizacij po svetu.

Snov:
Oris slovenske planinske organizacije. UIAA ter Delovna skupnost planinskih zvez alpskih dežel, njun namen in povezava z njima. Statut PZS, pravilniki, pravila. Vloga in pomen vodenja, vloga in pomen vodnika. Izobraževalci in oblike izobraževanja, nazivi, napredovanje.

1.3. Moralna in pravna odgovornost.

Cilji: 
Seznanitev z osnovnimi pojmi moralne in pravne odgovornosti, spoštovanje pravil vodenja navez sprejetih v okviru PZS, seznanitev s posledicami in ukrepi povezanimi z odgovornostjo v gorah.

Snov: 
Moralne vrednote in njihov pomen. Odgovornost z vidika kazenskega in civilnega prava. Posebnost pravnih odnosov pri udejstvovanju v gorah. Moralna, kazenska in odškodninska odgovornost. Ukrepi in posledice. Civilno pravne tožbe.

1.4. Gora in umetnost.

Cilji:
Seznanjanje s planinsko umetnostjo (leposlovje, glasba, slikarstvo, fotografija, gledališče, film, televizija), razvijati smisel, znanje in zanimanje za umetniška dela in bogatenje lastne osebnosti, usmerjati v dojemanje, občutenje, razumevanje in vrednotenje planinstva kot estetske, etične in umetniške zvrsti z elementi športa in primernega odnosa do gora, njihovih prebivalcev in drugih obiskovalcev, spodbujati k umetniškemu ustvarjanju na podlagi doživetij v gorah.

Snov:
Gora v mitologiji in legendi, v antiki in srednjem veku. Raziskovanje gora v 18. in 19. stol. In razvoj znanosti v gorah in gorskih pojavih. Leposlovje. Glasba. Slikarstvo. Fotografija. Film. Televizija. Udeležba kulturne prireditve na temo gore, planine.

1.5. Pomen in vsebina planinstva in alpinizma.

Cilji:
Spoznavanje pomena planinstva in alpinizma. Spoznavanje s planinsko in alpinistično etiko in odgovornostjo.

Snov:
Družbeni in posameznikov pomen planinstva in alpinizma. Osnovni pojmi in pobude. Planinska etika.

2. Bio-psiho-socialne osnove alpinizma.

2.1. Vpliv gora na človeka (anatomija, fiziologija in aklimatizacija).
Cilji:
Seznaniti se z osnovno zgradbo človekovega telesa, seznaniti se z osnovami delovanja človekovega telesa in vpliv gora, kot posebno življenjsko okolje, na človeka.

Snov:
Sestava človeškega organizma: okostje, mišičje, ožilje, prebavila, živčevje, dihalni organi, mokrila. Osnove delovanja človeškega organizma: delovanje posameznih organov in vplivi gora na to, vpliv napora na delovanje organov. Vpliv višine na človeški organizem. Aklimatizacija in višinska bolezen.

2.2. Trening.

Cilji:
Pridobivanje osnovnih informacij o treniranju. Psihična in fizična priprava alpinista.

Snov:
Pomen treninga, osnove, vrste, načela. Specifičnost za posamezne namene: hoja, plezanje. Razvoj različnih gibalnih in funkcionalnih sposobnosti. Metode sproščanja in koncentracije.

2.3. Prehrana v gorah.

Cilji: 
Seznanjanje s hrano - snovmi, ki so nujne za obstoj in delo vanje našega telesa, seznanjanje s prehrano v gorah, spoznanje pomena pravilne prehrane, pitja, seznanjanje z nevarnostnimi pri prehranjevanju, pitju, njihovo odpravo in prvo pomočjo, ustrezen odnos do snovi, ki povzročajo zasvojenost.

Snov: 
Osnove in pomen prehranjevanja. Sestava hrane. Prehrana v gorah, v visokih gorah, poleti, pozimi, na različno dolgih turah. Pijača. Priprave hrane, orodja. Higiena. Nevarnosti zaradi hrane in pijače in prva pomoč. Tobak, alkohol, mamila.

2.4. Psihologija osebnosti.

Cilji:
Spoznati osebnostne lastnosti pomembne v alpinistiki. Spoznati krizne situacije in ukrepe za preprečevanje in izhod iz takih situacij. Spoznati različne tipe osebnosti in njihove reakcije v tipičnih kriznih situacijah in ukrepe za izhod iz takšnih položajev. Seznaniti se z motivi hoje in plezanja v gorah.

Snov:
Teorija osebnosti, aneksioznost, agresivnost, notranja in zunanja motivacija. Psihološka priprava. Pomen in namen poznavanja kriznih situacij. Ukrepanje v značilni krizni situaciji. Ukrepanje v značilni krizni situaciji z različnimi tipi osebnosti. Pomen strahu kot najbolj tipične situacije v gorah (padcem, višino, mrazom, osamljenostjo,…). Strah kot zavora in varovalka.

3.
Prva pomoč in reševanje.

3.1. Prva pomoč.

Cilji: 
Seznanjanje z osnovami prve pomoči, poduk o pravilnem ukrepanju v primeru nesreče, seznanjanje z dosegom prve pomoči.

Snov: 
Pomen in namen prve pomoči. Pravilno zaporedje oskrbe. Ugotavljanje smrti, oživljanje. Šok. Nezavest, omedlevica. Krvavenje. Rane. Poškodbe kosti, sklepov, trupa, okončin. Piki, ugrizi. Bolezenski napadi, bolezenska stanja, ki jih udeleženci prinesejo na turo. Poškodbe zaradi toplote, mraza in svetlobe. Utrujenost, izčrpanost. Prijemi, lega, transport.

3.2. Sporazumevanje in radijske zveze.

Cilji: Seznanjanje z osnovami za sporazumevanje v gorah, predpisi o uporabi tehničnih sredstev, seznaniti s fizikalnimi in tehničnimi osnovami radijskih zvez, naučiti praktično uporabo radijskih zvez.

Snov: Osnove in načini sporazumevanja. Radijske zveze, osnove, predpisi, pravila, uporaba.

3.3. Reševanje.

Cilji: 
Seznanjanje s tovariško pomočjo v gorah, seznanjanje z gorsko reševalno službo, doma in na tujem, seznanjanje s tehniko reševanja v gorah. Seznanjanje in uporaba z improviziranimi sredstvi.

Snov: 
Tovariška pomoč. Reševanje v okviru skupine. Gorska reševalna služba - GRS (pri nas in na tujem). IKAR. Organizacija, statut, pravila. Oprema za vse vrste reševanj v kopnem. Izdelava in uporaba improviziranih sredstev reševanja (nosila, vlake, reševalni sedež, smuči v konico). Organizacija in izvedba vseh vrst reševanj v kopnem. Financiranje, plačevanje.

4.
Gorsko okolje.

4.1. Geografija gorskega sveta.

Cilji: 
Ponoviti in dopolniti znanje o geološki zgradbi Zemlje in geoloških dobah, poudariti vpliv tektonskega delovanja, predstaviti alpsko orogenezo in vrste gorstev, predstaviti glavne kamnine, ponoviti procese preperevanja, denudacije in erozije, predstaviti poledenitev, spoznati periglacialne procese, predstaviti kraško površje, predstaviti značilnosti vodnega omrežja, spoznati površje kot rezultat delovanja in součinkovanja različnih dejavnikov in procesov, spoznati morfološke tipe površja, predstaviti alpski svet kot življenjski prostor, naravne nesreče, z navajanjem konkretnih primerov iz tujih gorstev opozoriti na raznolikost, uporabnost naštetih vsebin v planinstvu in alpinizmu, naučiti opazovati pokrajinske sestavine in razlagati procese in pojave.

Snov:
Zgradba Zemlje – notranje jedro, zunanje jedro, plašč, zemeljska skorja. Litosferske plošče. Potresi in ognjeniki. Geološka zgradba Slovenije. Geološke dobe. Tektonsko delovanje – prelomi, narivi, pokrovi, erozijski jarki. Alpska orogeneza. Vrste gorstev – nagubana, grudasta, kupolasta in vulkanska. Kamnine in njihove lastnosti – magmatske, sedimentne (apnenec, dolomit) in metamorfne. Preperevanje – mehansko (zmrzalno, temperaturno, razbremenilno), kemijsko (korozija), biogeno. Denudacija – ploskovno delovanje; polzenje tal, zemeljski plaz, skalni podor, površinsko spiranje. Erozija – linearno delovanje; rečna, ledeniška, vetrna erozija; erozija prsti. Poledenitev – ledene dobe (temperaturne in rastne razmere), obseg poledenitve, ledeniška erozija in oblike, ledeniška akumulacija in oblike, Triglavski in Skutin ledenik. Periglacialni procesi in oblike – permafrost, melišče, snežni plaz, poligonalna tla. Kraško površje. Vodno omrežje – reke, rečice in potoki, hudourniki, jezera; rečni režim (padavine, taljenje snega, izhlapevanje, vpliv kraškega zadrževanja vodnega odtoka). Površje – nadmorska višina, naklon, ekspozicija (izpostavljenost); vpliv in povezanost (rastni pasovi, gozdna meja). Morfološki tipi površja – ravnine, gričevja, hribovja in gorovja ter visoke in nizke planote, priostreni in zaobljeni vrhovi, gorski grebeni, hribovska in gričevska slemena, reliefne stopnje, sedla, prevali in škrbine, stene in stenske oblike, krnice, krniški pragovi, ledeniške doline, bočne, čelne in talne morene, balvani, vrtače, udornice, uvale, kraška polja, zatrepne, slepe in suhe doline, kraški ravniki in podi, kraške jame in brezna, ponori, ozke ali široke rečne doline, vršaji, obrečne ravnice in rečne terase, melišča, usadi, plazovi in podori, kulturne terase in ugrezninska območja nad opuščenimi rudniškimi rovi. Alpski svet je življenjski prostor – Alpe, alpski svet v Sloveniji – visokogorja (Julijske Alpe, Karavanke, Kamniško-Savinjske Alpe), hribovja, ravnine. Naselja in prebivalstvo. Gospodarska podoba (nekoč in danes). Promet. Primernost in opremljenost slovenske pokrajine za gorništvo (gostota poti, razprostranjenost koč, doživljajska vrednost, učne poti). Alpska konvencija. Naravne nesreče – intenzivnost in preventivni ukrepi. Uporabnost vsebin v gorništvu in vodništvu: pomen; prilagojenost omrežja planinskih poti naravnim danostim; odvisnost izbora poti od kakovostne priprave (varnost v gorah – skladna in neskladna pobočja, mesta za prečkanje potokov in rek zunaj brvi in mostov, snežišča, padajoče kamenje; vodna oskrba in raba voda – kraški izviri, goveje in ovčje planine, uporaba lastnih rjuh; gibanje – poraščenost z gozdom, gozdna meja in ruševje; varovanje narave – mokrotno površje; zemljepisna imena).

4.2. Poznavanje in varstvo gorske narave.

Cilji:
Seznanitev z elementi narave, z odnosi in zakonitostmi v njej, spoznanje, da je varstvo narave potreba celotne družbe in ne stvar posameznika, seznaniti se z našimi zakonskimi predpisi, projekt kvalitetna množičnost v gorah.

Snov:
Narava v gorskem svetu. Višinski pasovi. Poznavanje glavnih rastlinskih in živalskih vrst, njihovega življenja in njihovo prepoznavanje v naravi. Odnosi v naravi: ekologija, ekološki dejavniki, biotop, biocenoza, ekosistem, naravno ravnotežje. Ekološka stopinja. Prilagojenost rastlin in živali na življenje v gorah. Endemiti. Vzroki onesnaževanja in uničevanja narave, njihovo preprečevanje in odpravljanje. Načini varovanja in ohranjanja naravne in kulturne dediščine. Planinarjenje (gorski turizem). Trajnostni način življenja.

5. Razvedenje.

5.1. Planinsko in alpinistično izrazje, opis poti in smeri.

Cilji:
Seznanitev s planinskim in alpinističnim izrazjem, usposobitev za branje, uporabljane in sestavljanje opisov.

Snov:
Pomen enotnega izrazja. Poimenovanje posameznih terenskih oblik. Opisovanje smeri. Risanje skic smeri.

5.2. Orientacija in navigacija.

Cilji: 
Seznanitev z osnovami razvedanja v naravi, usposobitev za gibanje s pomočjo karte, kompasa, drugih pripomočkov in spretnosti.

Snov: 
Osnove in pomen orientacije. Osnovna orientacija - geografska, topografska. Karte, njihov namen, vrsta kart, orientacija karte in njeno branje - relief, znaki. Določanje stojišča, azimuta, razdalj in višin. Uporaba kompasa, višinomera, izkušnje in spretnosti. Napake. Priprava ture s pomočjo karte, skica poti. Gibanje v oteženih razmerah - megla, noč, sneg. Ukrepi, če zaidemo.

6. Priprava na turo.

6.1. Elementi metodike dela.

Cilji:
Spoznati, poznati in uporabljati ustrezne metode učenja in dela v alpinistični šoli ali na turi. Osnovne metode pomoči pri vodenju alpinistične šole oz. ture.

Snov:
Metode dela alpinista pri pomoči vodenja alpinistične šole oz. ture alpinističnega inštruktorja: kako pomagati in se učiti. Metodika in didaktika dela v alpinistični šoli. Praktični primeri. Nazornost. Zgled.

6.2. Načrtovanje, izvedba, analiza akcij.

Cilji: 
Seznanjanje z osnovnimi elementi priprave ture, seznanjanje z izvajanjem vseh elementov ture, seznanjanje s posebnostjo analize.

Snov: 
Definicija ture. Oblike akcij: ture, plezalni vzponi, taborjenja, tečaji, predavanja, različna alpinistična srečanja. Pogoji izbor. Organizacija, časovna shema. Priprava različnih oblik. Priprava na ture različnih težavnosti. Izvedba različnih oblik dejavnosti. Izvedba ture. Analiza akcij. Poročilo.

7.
Varnost v gorah.

7.1. Vremenoslovje.

Cilji:
Seznanitev z osnovami vremenoslovja, spoznati osnovne zakonitosti gorskega podnebja in vremena, usposobitev za branje prognostične meteorološke karte.

Snov:
Osnove vremenoslovja. Predvidevanje vremena s posebnim poudarkom za gore in njihove krajevne posebnosti, tako glede na nadmorsko višino kot tudi na zemljepisno lego, (letni posebnosti) in dnevni (razvoj vremena preko dneva) čas. Branje sinoptičnih vremenskih kart. Vremenska napoved. Opazovanje in predvidevanje vremena glede na trenutno stanje.

7.2. Nevarnosti v gorah.

Cilji:
Seznanjanje z nevarnimi okoliščinami v gorah, seznanjanje z dejanji, ki so v gorah lahko nevarna, seznanjanje s tistimi duševnimi in telesnimi stanji, ki so v gorah nevarna, spoznati, kako se da izogniti nevarnim okoliščinam, spoznati pomen priprave na turo, spoznati oz. predvidevati nevarnosti v prostoru in času.

Snov: 
Osnovne definicije nevarnosti. Objektivne nevarnosti. Subjektivne nevarnosti. Nevarnosti v kopnem, snegu in ledu. (Slaba) priprava na turo. Oprema. Nevarnosti pri gibanju v gorah. Nevarnosti zaradi vremena. Nevarnosti zaradi hrane. Nevarnosti zaradi drugih. Nevarnosti zaradi naravnih danosti. Nevarnosti zaradi mraza, plazov. Preprečevanje nesreč.

8.
Bivanje in gibanje v naravi.

8.1. Osebna in tehnična oprema.

Cilji: 
Spoznavanje planinske in alpinistične opreme in njene uporabe, spoznavanje pomembnosti ustrezne in pravilne uporabe opreme za varno gibanje, spoznanje pomembnosti pravilnega vzdrževanja opreme.

Snov: 
Osnove, namen opreme. Oprema za kopno. Materiali, izdelava. Lastnosti in uporabnost opreme. Osebna oprema. Osebna tehnična oprema. Skupna oprema. Skupna tehnična oprema. Ustrezna in pravilna uporaba opreme. Vzdrževanje opreme.

8.2. Gibanje naveze.

8.2.1. Gibanje v kopnem.

Cilji: 
Seznanjanje s pravili varnega gibanja po različno zahtevnem svetu v kopnem svetu obvladanje gibanja po različno zahtevnem svetu v kopnem, poznavanje oziroma obvladanje uporabe tehničnih sredstev za gibanje in varovanje, obvladanje vodenja naveze po različno zahtevnem svetu v kopnem.

Snov: 
Pravila in zakonitosti hoje in plezanja po nadelanih, uhojenih stezah, poteh, lahkem brezpotju in plezalnih smereh. Svet. Oprema. Hoja s palicama. Posebna znanja - vozli: ambulantni, najlonski, varovalni vozel, vozel osmica, bičev, polbičev, provizorični, prusikov, francoski, podaljševalni vozel, zvijanje vrvi. Uporaba vozlov. Navezovanje. Uporaba plezalnega pasu in čelade. Gibanje ob žični vrvi. Samovarovanje. Izdelava sidrišča, varovališča. Varovanje soplezalca (enakovredna in neenakovredna naveza). Osnova plezanja. Gibanje naveze. Nameščanje vmesnih varoval. Sestopanje. Spust po vrvi (s pomočjo Dulferja in osmice). Samoreševanje. Reševanje padlega soplezalca – dvig in spust (garda vozel, švicarski škripec). Tehnično plezanje.

8.2.2. Gibanje v snegu.

Cilji: 
Seznanjanje s pravili varnega gibanja po različno zahtevnem svetu v zasneženi pokrajini, obvladanje gibanja po različno zahtevnem svetu v zasneženih gorah, poznavanje oziroma obvladanje uporabe tehničnih sredstev za gibanje in varovanje, obvladanje vodenja naveze po različno zahtevnem zasneženem svetu.

Snov: 
Obvladanje hoje in plezanja po zasneženih pobočjih, grapah in plezalnih smereh. Oprema. Preizkušanje trdnosti snežne odeje. Ukrepi pred ob in po sprožitvi snežnega plazu. Plazovna žolna. Hoja s cepinom in derezami ter s palicama. Ustavljanje zdrsa s cepinom. Gibanje ob vrvni ograji. Samovarovanje. Varovanje soplezalca. Izdelava varovališča. Spust s sidrišča na dveh cepinih, ki ju potegnemo za sabo. Spust na snežno gobo. Osnova plezanja v snegu.

8.2.3. Gibanje v ledu.

Cilji: 
Seznanjanje s pravili varnega gibanja po različno zahtevnem svetu na ledenikih in v lednih stenah, obvladanje gibanja po različno zahtevnem svetu v zaledenelem svetu, poznavanje oziroma obvladanje uporabe tehničnih sredstev za gibanje in varovanje, obvladanje vodenja naveze po različno zahtevnem zaledenelem svetu.

Snov: 
Obvladanje hoje in plezanja po ledenih pobočjih, grapah in lednih plezalnih smereh. Oprema. Ledeniška navezava. Vodenje posameznika in skupine po različno težkem zasneženem svetu. Hoja s cepinom in derezami po ledu. Gibanje ob vrvni ograji. Samovarovanje. Varovanje soplezalca. Izdelava varovališča v ledu. Nameščanje cevastih lednih vijakov. Spust s sidrišča na lednem vijaku, ki ga potegnemo za sabo. Spust s sidrišča na lednem čoku. Abalakova metoda. Reševanje padlega iz ledeniške razpoke. Osnova plezanja v snegu in ledu.

8.2.4. Turno in alpinistično smučanje.

Cilji: Seznanjanje z vsebino turnega in alpinističnega smučanja.

Snov: Definicija in opis turnega smučanja, možnosti za delovanje na področju turnega smučanja, geografske možnosti, objekti, oprema za turno smučanje, nevarnosti visokogorskega turnega smučanja (subjektivne,objektivne), način gibanja na turnem smuku, kaj je alpinistično smučanje, možnosti za alpinistično smučanje pri nas, vrednotenje in ocenjevanje smukov, oprema za alpinistično smučanje, priprava smuči za alpinistično smučanje, tehnika alpinističnega smučanja.
8.2.5. Športno plezanje.

Cilji:
Seznanjanje z osnovami športnega plezanja in z njegovim pomenom za alpinizem. Seznanjanje s tipično tehniko plezanja v plezalnih vrtcih. Seznanjanje z redom in obnašanjem v plezalnih vrtcih.

Snov:
 Opredelitev pojma športno plezanje, oblike športnega plezanja, načini vzponov, zgodovinski razvoj športnega plezanja, plezalske organizacije, tekmovalni sistem, tipična oprema, plezališča, pomen športnega plezanja za alpinizem.

8.3. Bivakiranje in taborjenje.

Cilji: 
Spoznavanje in seznanjanje z okoliščinami, ki nas čakajo, kadar bomo morali prebiti določen čas na prostem v kateremkoli letnem času, seznanjanje z nevarnostmi, ki nas pri bivakiranju ogrožajo, in z ukrepi, ki nas obvarujejo pred njimi, seznanjanje s pogoji taborjenja na stalnih tabornih prostorih, spoznanje pomena in vrednosti bivakiranja in taborjenja, obvladanje vsestranske priprave in izvedbe bivakiranja in taborjenja.

Snov: 
Osnova bivakiranja. Pomen bivaka, priprave, izvedba v kopnem pod in nad gozdno mejo. Na prostem. V votlini, pod previsom. Ob drevesnem deblu, ležišče iz vej, listja, trave, zavetišče iz vej. Psihološki vidiki pri bivakiranju.Taborjenje na stalnem tabornem prostoru, v naravi v kopnem. Osnove. Priprava. Oprema. Taborni prostor. Postavitev tabora. Kuhinja, zajetje vode, stranišče. Taborni red. Zapustitev tabora.

9. Druge vsebine - aktivnosti v naravi.

9.1. Fotografiranje v gorski naravi

Cilji: Seznanjanje z vsebinami, ki so v zvezi s planinstvom in alpinizmom, seznaniti se z možnostmi in opremo za izvajanje raznih dejavnosti, spoznati nevarnosti, ki nas ogrožajo pri različnih dejavnostih, seznaniti se z ukrepi za ohranitev neokrnjene narave.

Snov: Načela delovanja fotografskega aparata in kamere, postopek nastajanja slike v negativni in pozitivni tehniki, črnobeli in v barvah, polaroid in magnetni zapis slike, nastavitev globinske ostrine, izbira motiva, posebnosti gorske narave, ki jih je potrebno upoštevati pri fotografiranju (UV žarki, nizka temperatura, megla, močna svetloba, odboj svetlobe itd.), uporaba pripomočkov (stojalo, filtri, bliskavica itd.).

2. Vertikalna in horizontalna povezanost predmetov programa (način in možnost prehoda po stopnjah usposabljanja, način)

Program je vertikalno povezan s programom usposabljanja alpinistični inštruktor in programom izobraževanja gorski vodnik, horizontalno pa s programi usposabljanja za vodnike Planinske zveze Slovenije in programom usposabljanja gorski reševalec.

III. POGOJI ZA VPIS

Kandidat za vpis v alpinistično šolo oziroma tečajnik mora ob prijavi izpolnjevati splošne in posebne pogoje.

Splošni pogoji so:

· starost vsaj 16 let,

· dosežena III. stopnja šolske izobrazbe (končana osnovna šola),

· predhodna eno letna aktivnost v planinskem ali plezalnem društvu ali klubu,

· članstvo v planinskem društvu, ki je član Planinske zveze Slovenije,

· primerno zdravstveno stanje.

Posebni pogoji:

Kandidat za vpis v alpinistično šolo oziroma tečajnik mora biti sposoben samostojnega gibanja po planinskih poteh, zato morajo kandidati v zadnjih petih letih opraviti vsaj dvajset različnih izletov, pohodov, tur in turnih smukov.

Kandidat dokazuje izpolnjevanje posebnih pogojev s seznamom opravljenih različnih izletov, pohodov, tur in turnih smukov. Posebne pogoje mora kandidat izpolniti do dneva prijave v alpinistično šolo.

Kandidat za alpinista vaditelja mora ob prijavi na izpit pred izpitno komisijo Planinske zveze Slovenije izpolnjevati splošne in posebne pogoje.

Splošni pogoji so:

· starost vsaj 18 let,

· predhodna tri letna alpinistična aktivnost v alpinističnem kolektivu,

· članstvo v planinskem ali plezalnem društvu ali klubu, ki je član Planinske zveze Slovenije,

· opravljen teoretični in praktični izpit iz snovi alpinistične šole v matičnem alpinističnem odseku,
· pisni predlog matičnega alpinističnega odseka,

· primerno zdravstveno stanje.

Posebni pogoji:

Kandidat za alpinista vaditelja mora biti sposoben samostojnega plezanja in vodenja naveze, zato morajo kandidat v zadnjih petih letih opraviti:

· vsaj 30 različnih alpinističnih vzponov v dveh različnih gorstvih, od tega mora biti 5 vzponov višjih od 500 metrov relativne višinske razlike in vsaj 5 vzponov kot prvi v navezi v IV. težavnostni stopnji lestvice UIAA,

· vsaj 15 zimskih vzponov (pristopi, smeri, ledni slapovi (nad 100m), turni smuki) in

· vsaj en vzpon na vrh nad 3500 metri

Kandidat dokazuje izpolnjevanje posebnih pogojev s seznamom opravljenih tur. Posebne pogoje mora kandidat izpolniti do dneva prijave na izpit.

IV. POGOJI ZA NAPREDOVANJE PO STOPNJAH

Znanje udeležencev programa usposabljanja se ocenjuje s pozitivnima ocenama uspešno opravil (ocene 8,9,10) ter opravil (oceni 6, 7) in negativno oceno ni opravil (ocena 5).

V dodatno licenčno usposabljanje alpinistov vaditeljev se lahko vključijo vsi, ki so osnovno usposabljanje sklenili s pozitivno oceno.

V nadaljevalno licenčno usposabljanje po programu usposabljanja alpinistični inštruktor se lahko vključijo vsi, ki so osnovno usposabljanje sklenili z oceno opravil. Po zaporedni tri letni aktivnosti se lahko v nadaljevalno licenčno usposabljanje vključi vsakdo, ki je osnovno usposabljanje sklenil s pozitivno oceno.

V. POGOJI ZA DOKONČANJE USPOSABLJANJA

Za uspešen konec usposabljanja za alpinista mora biti kandidat aktivno udeležen na usposabljanju (80 % celote in pri praktičnem delu 80 % ur alpinistične šole), uspešno mora opraviti teoretične in praktične izpite v matičnem alpinističnem odseku, ter opraviti obvezno pripravništvo. Teoretični izpiti se opravljajo pri vseh predmetih, praktični izpiti pa predmetih 3. Prva pomoč in reševanje, 5. Razvedenje in 8. Bivanje v naravi z vsemi tremi vrstami tehnik gibanja (v kopnem, v snegu in v ledu).

Posamezen izpit lahko kandidat opravlja največ trikrat, nato se mora ponovno udeležiti alpinistične šole. Izpitno komisijo sestavljajo alpinistični inštruktorji, ki so na seznamu pristojnega organa Planinske zveze Slovenije. Izpitna komisija sodeluje pri izpitnih obveznostih po opravljenem pripravništvu. Seznam članov izpitne komisije vsako leto potrdita Planinska zveza Slovenije in Inštitut za šport Fakultete za šport Univerze v Ljubljani.

Rok za zaključek usposabljanja je do 31. decembra leta, v katerem poteče tri leta od dne, ko kandidat postane pripravnik.

VI. NAVEDBA NAZIVA

Po uspešno končani alpinistični šoli ter teoretičnih in praktičnih izpitih pridobijo tečajniki naziv mlajši pripravnik za alpinista. Naslednje leto ponovno opravljajo izpite za naziv starejši pripravnik za alpinista. Čez eno leto (torej tri leta po vključitvi v program usposabljanja alpinist) opravljajo starejši pripravniki članski izpit za alpinista vaditelja pred državno izpitno komisijo. Izpit obsega 9 teoretičnih tem in praktična znanja iz gibanja in prve pomoči na osnovi katerega Komisija za alpinizem izda potrdilo o uspešno opravljenem izpitu.

Alpinist vaditelj v okviru Komisije za alpinizem Planinske zveze Slovenije mora vsako leto podaljševati dovoljenje za opravljanje dejavnosti. Dovoljenje podaljšuje na predlog planinskega društva na podlagi izpolnjenih posebnih pogojev, to je 10 opravljenih alpinističnih tur v tekočem letu, od katerega morajo biti vsaj tri namenjene vodenju naveze v okviru usposabljanja alpinistične šole.

Alpinist vaditelj, ki sodeluje v procesu alpinistične šole, mora vsaka 3 leta v okviru matičnega planinskega društva pod nadzorom alpinističnega inštruktorja, ki ima veljavno dovoljenje za opravljanje dejavnosti, obnoviti in preveriti znanje.

